Document ID: 32002R1597

Uredba Komisije (ES) št. 1597/2002
z dne 6. septembra 2002
o določitvi podrobnih pravil za uporabo Direktive Sveta 1999/105/ES glede oblike nacionalnih seznamov izhodiščnega materiala gozdnega reprodukcijskega materiala
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 1999/105/ES z dne 22. decembra 1999 o trženju gozdnega reprodukcijskega materiala [1] in zlasti člena 10(3) Direktive,
ob upoštevanju naslednjega:
(1) V skladu s členom 10(1) Direktive 1999/105/ES države članice pripravijo nacionalni register izhodiščnega materiala različnih vrst, odobrenega na njihovem ozemlju.
(2) V skladu s členom 10(2) iste direktive države članice pripravijo povzetek nacionalnega registra v obliki nacionalnega seznama, ki bo na zahtevo dostopen Komisiji in drugim državam članicam. Nacionalni seznam se predloži v enotni obliki za vsako "enoto odobritve", kakor je navedeno v členu 4(2)(b) Direktive 1999/105/ES in podrobneje opredeljeno za vsako kategorijo gozdnega reprodukcijskega materiala iz člena 2(1) iste direktive. Za kategoriji "znano poreklo" in "izbran" je dovoljen zbirnik enot odobritve znotraj enega provenienčnega območja. Podrobnosti glede informacij, ki jih je treba uvrstiti na seznam, so opredeljene v zgoraj navedenem členu 10(2).
(3) Da bi zagotovili pravilno delovanje nacionalnih seznamov in njihovo primerljivost, je treba obliko teh seznamov standardizirati na ravni Skupnosti. To bi Komisiji pomagalo pri izdaji seznama z naslovom "Seznam Skupnosti odobrenega izhodiščnega materiala za pridelavo gozdnega reprodukcijskega materiala", kakor je navedeno v členu 11(1) te direktive.
(4) Ukrepi, predvideni s to uredbo, so v skladu z mnenjem Stalnega odbora za semena in sadilni material v kmetijstvu, hortikulturi in gozdarstvu -
SPREJELA NASLEDNJO UREDBO:
Člen 1
Nacionalni seznam, naveden v členu 10(2) Direktive 1999/105/ES, sestavi vsaka država članica v standardizirani obliki, ki je podrobneje prikazana v Prilogi. Vsaka država članica poskrbi, da je njen seznam na zahtevo dostopen Komisiji in drugim državam članicam v obliki elektronske preglednice ali zbirke podatkov.
Člen 2
Ta uredba začne veljati dvajseti dan po objavi v Uradnem listu Evropskih skupnosti.
Uporablja se od 1. januarja 2003.
Ta uredba je v celoti zavezujoča in se neposredno uporablja v vseh državah članicah.
V Bruslju, 6. septembra 2002

Labels: 12
3
6